ભારત હોય કે પાકિસ્તાન, સરહદની બંને તરફ મતદારોના ધ્રુવીકરણની રીતે કાશ્મીર એક એવો મુદ્દો રહ્યો છે જેને તમામ પોલિટિકલ પાર્ટીઓ વટાવી લેવા માગે છે. આમ, બંને દેશોના તમામ પક્ષોના ઘોષણાપત્રમાં કાશ્મીરના મુદ્દાને હંમેશાં પ્રાથમિકતા આપવામાં આવે છે. આવામાં પાડોશી દેશ પાકિસ્તાનથી એક ચોંકાવનારા ન્યૂઝ સામે આવી રહ્યાં છે જ્યાં મોટા રાજકીય પક્ષોના મેનિફેસ્ટોમાંથી કાશ્મીરનો મુદ્દો લગભગ ગાયબ દેખાઈ રહ્યો છે. પાકિસ્તાનમાં 25 જુલાઈએ થનારી સામાન્ય ચૂંટણી માટે રાજકીય માહોત ખૂબ જ તીવ્ર બની ગયો છે અને તમામ રાજકીય પક્ષોએ જનતાને લોભાવવા માટે પોતપોતાના ઘોષણાપત્રો બહાર પાડી દીધા છે.